SINDIKAT AERODROMA
CRNE GORE
Podgorica, 14.11.2025.
PRAVILA
o organizaciji i načinu rada
Sindikata Aerodroma Crne Gore
(Prečišćeni tekst - 14.11.2025.)


Na osnovu člana 43 Statuta Unije slobodnih sindikata Crne Gore, br. 982 od 30.12.2019.g., Skupština Sindikata Aerodroma Crne Gore na elektronskoj sjednici održanoj 12-14.11.2025. godine, usvojila je
PRAVILA
o organizaciji i načinu rada Sindikata Aerodroma Crne Gore
OSNOVNE ODREDBE
Član 1
Sindikat Aerodroma Crne Gore, (u daljem tekstu: Sindikat) je osnovni oblik sindikalnog organizovanja i rada koju čine članovi sindikata, odnosno zaposleni koji se dobrovoljno učlanjuju u sindikat prihvatajući ova pravila, Program i Statut Unije slobodnih sindikata Crne Gore (u daljem tekstu: USSCG).
ČLAN SINDIKATA
Član 2
Zaposleni se u Sindikat učlanjuju dobrovoljno, bez obzira na političko ili vjersko opredjeljenje, nacionalnu pripadnost, zanimanje, struku, pol i dr. Učlanjenjem u Sindikat, zaposleni istovremeno postaje član USSCG i član drugih asocijacija u koje se USSCG udružuje.
Član 3
Zaposleni se učlanjuje u Sindikat potpisivanjem pristupne izjave.
Sindikat vodi preciznu evidenciju o svojim članovima.
Novoprimljeni član prvu sindikalnu članarinu plaća po dobijanju prve mjesečne zarade.
Član 4
Članstvo u Sindikatu prestaje u sljedećim slučajevima:
istupanjem, odnosno potpisivanjem pismene izjave o istupanju;
brisanjem iz evidencije u slučaju neplaćanja članarine duže od 3 mjeseca;
promjenom radnog statusa, ako član postane poslodavac u kom slučaju mu, na njegovu želju, može mirovati sindikalni status;
prelaskom na rad u drugu djelatnost;
isključenjem, ako član djeluje suprotno sindikalnom programu i ovim Pravilima, i u slučaju da sprečava druge članove u aktivnostima koje vodi Sindikat, kao i u slučaju protivzakonitog korišćenja sindikalne članarine.
Član 5
Odluku o prestanku članstva u slučajevima iz člana 4 stav 1 alineja 2, 3 i 4 ovih pravila donosi Izvršni odbor Sindikat.
Član Sindikata kojem je Odlukom Izvršnog odbora prestalo članstvo u Sindikatu ima pravo žalbe Statutarnom odboru USSCG u roku od 15 dana od dana dostavljanja Odluke o prestanku članstva.
Statutarni odbor USSCG dužan je odlučiti o žalbi člana Sindikata/Sindikalne organizacije u roku od 30 dana od dana dostavljanja žalbe.
PRAVA I OBAVEZE ČLANA
Član 6
Opšta sindikalna prava člana su: pravo na zaštitu po osnovu kolektivnog ugovora; pravo na učestvovanje u građenju i sprovođenju sindikalne politike; pravo da bira i da bude biran u sve sindikalne organe; pravo na besplatnu pravnu pomoć i pomoć kod ostvarivanja svojih prava iz rada i po osnovu rada; pravo da se sindikalno obrazuje, osposobljava i informiše; pravo da ocjenjuje rad organa i rukovodstva Sindikata; da učestvuje u sindikalnim sportsko-rekreativnim i drugim aktivnostima i druga prava utvrđena aktima Sindikata.
Član 7
Posebna sindikalna prava člana su: pravo na posredovanje i pomoć u slučaju otkaza; pravo na pomoć u rješavanju stambenog pitanja ukoliko takav fond postoji; pravo na organizovanu i povoljnu nabavku roba i usluga kada za to postoje uslovi i pravo na korišćenje Fonda za prevenciju radne invalidnosti, odmor i rekreaciju.
SINDIKALNA ORGANIZACIJA
Član 8
Obaveze člana sindikata su: da poštuje ova pravila i ostala sindikalna akta i da djeluje u skladu sa njima; da aktivno učestvuje u svim sindikalnim akcijama; da redovno plaća članarinu i kontroliše njeno trošenje; da se organizovano bori za razvoj i učešće u suodlučivanju i upravljanju; da se bori za jačanje jedinstva članova Sindikata; da savjesno i odgovorno vrši izbornu funkciju u svim organima sindikata i dr.
Član 9
Zadaci Sindikata su: zaključivanje kolektivnog ugovora sa poslodavcem; pregovaranje sa poslodavcem; praćenje primjene kolektivnog ugovora i drugih zakonskih akata i internih akata poslodavca; rješavanje zahtjeva vezanih za interese članstva; briga o zaštiti na radu i uslovima rada; informisanje članstva o aktivnostima i politici Sindikata; pripremanje i organizovanje kolektivnih industrijskih akcija; formiranje solidarnog sindikalnog fonda kada za to postoji interesovanje zaposlenih; donošenje odluka o ovlašćenju lica za upis u registar kod nadležnog državnog organa i u sindikalni registar; vršenje nadzora nad finansijskim poslovanjem Sindikata/Sindikalne organizacije, i dr.
ORGANI SINDIKATA
Član 10
Organi Sindikata su:
Skupština;
Izvršni odbor;
Predsjednik i
Nadzorni odbor.
Skupština
Član 11
Skupština je najviši organ Sindikata i čine je svi članovi Sindikata.
Član 12
Skupština radi punovažno ako joj prisustvuje više od polovine članova Skupštine, a odluke su punovažne ako se za njih izjasni više od polovine prisutnih članova, ako ovim Pravilima nije drugačije uređeno.
Član 13
Skupština: usvaja Program rada Sindikata; usvaja Pravila o radu Sindikata; ocjenjuje rad i aktivnost predsjednika i članova Izvršnog i Nadzornog odbora; razmatra njihov izvještaj o radu; razmatra žalbe i predstavke koje su joj upućene; vrši izbor predsjednika Sindikata, članova Izvršnog i Nadzornog odbora; odlučuje o zaključivanju kolektivnog ugovora; raspravlja i o drugim pitanjima od značaja za Sindikat.
Izvršni odbor
Član 14
Između dvije Skupštine najviši organ je Izvršni odbor.
Predlozi kandidata za članove Izvršnog odbora daju se u postupku kandidovanja, koji prethodi održavanju Skupštine, i na samoj Skupštini Sindikata.
Izbor se vrši tajnim glasanjem između više predloženih kandidata.
Izuzetno od stava tri ovog člana, glasanje se može obaviti i aklamacijom ukoliko je za člana Izvršnog odbora predloženo onoliko kandidata koliko se bira.
Izvršni odbor broji 5 (pet) članova, od kojih je predsjednik Sindikata, kao član po funkciji, istovremeno i predsjednik Izvršnog odbora.
Izvršni odbor odgovara za svoj rad Skupštini, odnosno članstvu.
Član 15
Izvršni odbor:
u ime Sindikata učestvuje u pregovorima o Kolektivnom ugovoru sa poslodavcem i pokreće inicijativu za njegove izmjene i dopune;
pred nadležnim organima pokreće postupak i predlaže mjere za rješavanje ekonomskih, socijalnih, ekoloških i drugih interesa članova organizacije;
sa organima USSCG organizuje pružanje pravne pomoći zaposlenima i druge aktivnosti od interesa za članove Sindikata;
inicira aktivnosti i predlaže unapređenje sistema zarada, unapređivanje uslova rada i stimulacije zaposlenih;
inicira unapređivanje i izgradnju oblika informisanja članstva o radu organa sindikata i o drugim pitanjima od interesa za članstvo;
pokreće aktivnosti za poboljšanje uslova rada posebno na radnim mjestima na kojima se obavljaju teški i po zdravlje štetni poslovi i brine o položaju lica sa invaliditetom;
bira vršioca dužnosti predsjednika Sindikata na period do šest mjeseci u slučaju kada predsjedniku Sindikata prestane funkcija prije isteka mandata na koji je biran;
donosi odluku o pokretanju štrajka;
usvaja izmjene i dopune Pravila o organizaciji i načinu rada sindikalne organizacije ukoliko se za tim ukaže potreba između dvije Skupštine;
preduzima mjere da se na bazi solidarnosti i uzajamnosti pruža pomoć ugroženim članovima sindikata;
stara se o formiranju sindikalnog stambenog fonda kada za to postoji interesovanje zaposlenih i volja poslodavca;
priprema predlog izvještaja o radu, program rada i dr.;
priprema i saziva redovnu Skupštinu;
donosi odluku o sazivanju vanredne Skupštine, na zahtjev najmanje 1/3 članova Sindikata, odnosno članova Izvršnog odbora;
donosi Poslovnik o svom radu;
donosi godišnji program rada;
obavlja i druge poslove od interesa za članstvo.
Svoje stavove, zaključke i odluke Izvršni odbor izgrađuje i donosi na osnovu predloga i mišljenja članstva Sindikata.
Predsjednik Sindikata
Član 16
Predsjednika Sindikata po pravilu bira Skupština tajnim glasanjem, između više kandidata.
Izabran je onaj kandidat koji dobije više od polovine glasova prisutnih članova, odnosno najveći broj glasova prisutnih članova u drugom krugu.
Predlozi kandidata za predsjednika Sindikata daju se u postupku kandidovanja, koji prethodi održavanju Skupštine, i na samoj Skupštini Sindikata.
Član 17
Predsjednik Sindikata: predstavlja i zastupa Sindikat; saziva redovnu i vanrednu Skupštinu i njom rukovodi; saziva sjednice Izvršnog odbora i njima rukovodi i odgovoran je za sprovođenje odluka i zaključaka; brine se i organizuje sprovođenje programa rada Sindikata; daje inicijativu za sindikalnu saradnju sa zaposlenima u drugim sindikalnim centralama.
Predsjednik je naredbodavac za finansijska sredstva i odobrava isplatu sredstava do iznosa koji utvrdi Izvršni odbor.
Predsjednik brine o uslovima rada zaposlenih i zaštiti na radu sarađujući sa nadležnim institucijama.
Član 18
Predsjednik Sindikata posebno:
po odobrenju Skupštine u ime Sindikata potpisuje kolektivni ugovor sa poslodavcem;
brine za dosljedno ostvarivanje prava zaposlenih iz kolektivnog ugovora;
angažuje stručnu i pravnu pomoć u slučajevima povrede prava zaposlenih iz rada i po osnovu rada;
inicira aktivnosti i stara se o realizaciji stavova, zaključaka i odluka sindikalnih organa;
obavlja i druge poslove saglasno ovim pravilima i odlukama Sindikata.
Član 19
U slučaju da predsjednik Sindikata ne izvršava odluke organa ili uzurpira dokumentaciju ili pečat Sindikata, Izvršni odbor može da pokrene postupak njegovog opoziva.
U slučaju iz stava 1 ovog člana Izvršni odbor ima ovlašćenje da zakaže vanredne izbore i, po potrebi, izradi drugi pečat Sindikata.
Nadzorni odbor
Član 20
Nadzorni odbor vrši nadzor nad korišćenjem finansijskih i drugih sredstava i o tome informiše Skupštinu Sindikata.
Nadzorni odbor se sastaje po potrebi, a najmanje jedanput u godini radi razmatranja finansijskog poslovanja Sindikata i o svom radu informiše Izvršni odbor i Skupštinu.
Nadzorni odbor bira Skupština.
Nadzorni odbor broji 3 člana.
ODNOSI I ODLUČIVANJA
Član 21
Organi Sindikata dužni su osigurati svojim članovima nesmetan sindikalni rad i djelovanje, i zaštiti ih od bilo kakvih nezakonitih posledica po tom osnovu.
Mandat članova svih organa Sindikata traje pet godina i njihovo ponovno biranje nije ograničeno.
Sjednice organa su punovažne ukoliko im prisustvuje više od polovine članova. Odluke se donose javnim glasanjem, ako ovim pravilima nije drugačije uređeno.
Odluka je punovažna ako se za nju izjasni više od polovine prisutnih članova organa.
Član 22
Ostvarivanje sindikalnog programa i povjerenja članstva osnova su za kandidovanje i izbor svih sindikalnih kadrova, od najmanjeg do najvećeg nivoa sindikalnog organizovanja.
Svi organi i njihovi pojedini članovi su opozivi ako su se ogriješili o ova Pravila i ako ne izvršavaju svoje obaveze.
Kandidati za odgovorne funkcije javno obrazlažu svoje viđenje načina ostvarivanja programa i unapređenja rada organa za koji se kandiduju.
Svi organi za svoj rad odgovaraju članstvu i organima koji su ih birali.
Prije donošenja odluka bitnih za članove sindikata organi su dužni na najpogodniji način da konsultuju članstvo.
Odlučivanje u kolegijalnim organima Sindikata sprovodi se na sjednicama. Sjednice se mogu održavati neposrednim prisustvom ili putem drugih prigodnih sredstava komunikacije (E-mail; telefon; internet platforme, dr.).
IZBORI
Član 23
Izbori u Sindikatu obavljaju se, po pravilu, svake pete godine na osnovu odluke o raspisivanju i sprovođenju sindikalnih izbora koju donose organi Sindikata.
Izborni postupak mora osigurati da članstvo u organizaciji neposredno bira svoje rukovodstvo i da evidentira kandidate za više organe.
Izuzetno od stava 1 ovog člana, vanredni izbori sprovode se po odluci Skupštine ili ukoliko to zahtijeva većina članova Sindikata.
Član 24
Član organa Sindikata, za vrijeme mandata, ne može biti politički aktivan.
Članstvo u organima političkih partija ili bilo kakva politička aktivnost uslov je za opoziv člana organa Sindikata.
Član 25
Član organa Sindikata može, uz obrazloženje, dati ostavku na članstvo u organu u toku mandata.
Organ kome je podnijeta ostavka dužan je da se o njoj izjasni čime se ne isključuje odgovornost.
Organ kome je podnijeta neopoziva ostavka o istoj ne glasa već je konstatuje.
SINDIKALNA ČLANARINA
Član 26
Članarina je osnovni izvor prihoda i finansiranja djelatnosti sindikata na svim nivoima organizovanja.
Učlanjenjem u Sindikat, član je obavezan da redovno mjesečno plaća članarinu, jer na osnovu toga ostvaruje svoja sindikalna prava.
Osnovna sindikalna članarina neophodna za finansiranje sindikalne aktivnosti je 1% neto zarade člana sindikata.
Visinu članarine iznad ovog nivoa može samostalno utvrditi Sindikat, u kojem slučaju, sa dijelom članarine iznad 1% Sindikat raspolaže samostalno.
Sindikalna članarina uplaćuje se i raspoređuje prilikom isplate zarada shodno Odluci Sindikata o raspodjeli osnovne sindikalne članarine.
Dio sindikalne članarine koja pripada Sindikatu služi za ukupan rad organizacije i o njenoj upotrebi odlučuje Izvršni odbor.
Član 27
Sredstva od članarine mogu se koristiti samo za ostvarivanje aktivnosti Sindikata u skladu sa odlukama Izvršnog odbora.
Svi organi Sindikata dužni su, najmanje jednom godišnje, obavještavati članove i organe o prihodima i rashodima sindikalne članarine i drugih sredstava Sindikata.
Sindikalno finansijsko poslovanje obavlja se u skladu sa Zakonom.
Svojevoljno mijenjanje, nesprovođenje odluke o raspodjeli članarine i neracionalno raspolaganje sredstvima smatra se povredom.
PEČAT ŠTAMBILJ I SJEDIŠTE
Član 28
Sindikat ima svoj žiro račun, pečat i štambilj.
Pečat je okruglog oblika i sadrži riječi: Sindikat Aerodroma Crne Gore, sa amblemom USSCG u sredini.
Štambilj služi za evidentiranje akata.
Sindikalna organizacija ima svojstvo pravnog lica.
Sjedište Sindikata je u Podgorici, Golubovci bb.
PRELAZNE I ZAVRŠNE ODREDBE
Član 29
Izmjene i dopune ovih pravila vrše se po postupku i na način predviđen za njihovo donošenje.
Tumačenje ovih pravila daje Izvršni odbor Sindikata.
Pravila stupaju na snagu danom usvajanja na Skupštini Sindikata.
Izvršni odbor SACG




